ক্রিকেট কেরিয়ারে বার বারই সংঘাতে জড়িয়েছেন অস্ট্রেলিয়ার সঙ্গে। সেই অজিদের কাছ থেকেই এবার স্বীকৃতি জুটল মহারাজের। ক্রিকেট অস্ট্রেলিয়ার তরফে চ্যাম্পিয়ন্স ট্রফিরসর্বকালের সেরা একাদশ বাছাই করা হয়েছে। সেখানে ধোনি, সচিনের মতো মহাতারকাদের না রাখলেও সেরা একাদশে জায়গা পেয়েছেন সৌরভ। শুধু স্থান করে নেওয়াই নয়, সৌরভকে দলে নেওয়া হয়েছে অধিনায়ক হিসেবে।
যাই হোক, ক্রিকেট অস্ট্রেলিয়ার এই একাদশের তালিকা প্রকাশ পাওয়ার পর থেকেই শুরু হয়েছে বিতর্ক। কারণ, সীমিত ওভারের ক্রিকেটের দুই উজ্জ্বল নক্ষত্র— সচিন তেন্ডুলকর ও মহেন্দ্র সিংহ ধোনিকে ছাড়াই গড়া হয়েছে চ্যাম্পিয়ন্স ট্রফির এই একাদশ। ভারত থেকে সর্বকালের সেরা এই একাদশে নেওয়া হয়েছে মাত্র দু’জনকে। সৌরভ ছাড়াও এই তালিকায় রয়েছেন রাহুল দ্রাবিড়।
ক্রিকেট অস্ট্রেলিয়ার তরফে ওপেনিং কম্বিনেশনে রাখা হয়েছে ক্যারিবিয়ান ও প্রোটিয়াজ তারকা ক্রিস গেইল এবং হার্সেল গিবসকে। চ্যাম্পিয়ন্স ট্রফিতে গিবস ও গেইল— দু’জনেরই রেকর্ড বেশ উজ্জ্বল। মিডল অর্ডারে তিন নম্বরে ব্যাট করতে নামবেন অধিনায়ক সৌরভ। চারে ও পাঁচে যথাক্রমে জ্যাক কালিস ও ড্যামিয়েন মার্টিন। রাহুল দ্রাবিড়কে দলে রাখা হয়েছে উইকেট কিপার হিসেবে। তিনিই নামবেন ছ’নম্বরে। ২০০৯ সালে অস্ট্রেলিয়াকে আইসিসি চ্যাম্পিয়ন্স ট্রফিতে চ্যাম্পিয়ন করার ক্ষেত্রে যিনি মুখ্য ভূমিকা নিয়েছিলেন, সেই অলরাউন্ডার শেন ওয়াটসনকে ভাবা হয়েছে সাত নম্বর ব্যাট হিসেবে।
দু’জন স্পিনারকে রাখা হয়েছে এই স্কোয়াডে—শ্রীলঙ্কার মুথাইয়া মুরলিধরন ও নিউজিল্যান্ডের ড্যামিয়েন মার্টিন। জোড়া পেসারের দায়িত্বে অজি-কিউয়ি জুটি গ্লেন ম্যাকগ্রাথ ও কাইল মিলস। চ্যাম্পিয়ন্স ট্রফিতে সবথেকে বেশি উইকেট সংগ্রাহক কাইল মিলস (২৮)।
যাই হোক, সচিন তেন্ডুলকর, মহেন্দ্র সিংহ ধোনি এবং রিকি পন্টিংয়ের মতো কিংবদন্তিদের ছাড়া এই একাদশ-তালিকা এখন থেকেই বিতর্ক শুরু করে দিয়েছে ক্রিকেট দুনিয়ায়।